Eta paŭrako

Eta paŭrako (Siphonorhis brewsteri) estas specio de kaprimulgoj en la kaprimulga familio Kaprimulgedoj, kaj la nura konfirmita vivanta specio de sia genro. Ĝi estas endemia de la insulo Hispaniolo, kiu estas kunhavata de Dominika Respubliko kaj Haitio.

Taksonomio kaj sistematiko
La Eta paŭrako antaŭe estis konsiderata samspecia kun la Jamajka paŭrako (Siphonorhis americana), kiu nun supozeble estas formortinta. Ĝi havas du subspeciojn, nome la nomigan S. b. brewsteri kaj S. b. gonavensis.Cleere, N. kaj C. J. Sharpe (2020). Least Pauraque (Siphonorhis brewsteri), versio 1.0. En Birds of the World (J. del Hoyo, A. Elliott, J. Sargatal, D. A. Christie, kaj E. de Juana, Editors). Cornell Lab of Ornithology, Ithaca, NY, USA.  Alirita la 13an de Oktobro, 2021

Aspekto
La Eta paŭrako estas 17 ĝis 21.5 cm longa. La supraj partoj de la nomiga subspecio estas grizbrunaj kun nigrecaj strioj kaj la faldita flugilo montras tre blankajn makulojn. Ĝi havas larĝan flavecbrunan kolumon sur la malantaŭa kolo. La brusto estas malhelbruna kun blankaj makuloj kaj la ventro blanka kun brunaj strioj kaj vermikuleco. Ĉiuj vostoplumoj krom la centraj havas mallarĝajn palajn pintojn, blankajn ĉe la masklo kaj flavbrunajn ĉe la ino. S. b. gonavensis supozeble estas pli malgranda kaj pli pala ĝenerale.

Distribuado kaj habitato
La nomiga subspecio de la Eta paŭrako troviĝas en la centraj kaj okcidentaj partoj de la Dominika Respubliko, precipe en la provincoj Pedernales, Independencia, kaj Barahona, kaj apud la Departemento Ouest en Haitio. S. b. gonavensis troviĝas nur sur la insulo Gonavo en Haitio. Oni supozas, ke la specio estas ĝenerale malofta, kvankam ĝi povas esti loke ofta, kaj eble estas subregistrita. Registritaj ekvidoj estas plej oftaj en la Dominika Respubliko, kun tre malmultaj en Haitio.

La Eta paŭrako loĝas en aridaj ĝis duonaridaj pejzaĝoj kiel kalkŝtonaj arbaroj kaj areoj de kaktoj kaj dornaj veprejoj. Ĝi troviĝas ankaŭ en deciduaj, koniferaj kaj miksitaj arbaroj. Laŭ alteco ĝi varias de marnivelo ĝis 800 m.

Kutimaro
Manĝado
Malmulto estas konata pri la manĝokonduto kaj dieto de la Eta paŭrako, kvankam ĝi supozeble estas komponita el insektoj.

Reproduktado
Oni kredas, ke la Eta paŭrako reproduktiĝas inter aprilo kaj junio. Unu ovodemetado de po du ovoj estis demetita rekte sur la teron sen nesto.

Voĉo
La kanto de la masklo de la Eta paŭrako estas "fajfa 'tuorrri' altiĝanta laŭ tonalto, aŭ trila 'tŭorrri'." La specio faras ankaŭ "mallongajn, fajfajn 'tuorrik' aŭ 'tu-ik'" kriojn kaj "kolomb-similajn gratantajn sonojn".

Statuso
La IUCN origine taksis la Etan paŭrakon en 1988 kiel Preskaŭ Minacata kaj ŝanĝis la rangigon al Datummanka en 2000. Ekde 2007 ĝi denove estas taksita kiel Preskaŭ Minacata. Ĝia populacio estas taksita je malpli ol 15 000 maturaj individuoj kaj malpliiĝas. La ĉefaj minacoj estas vivejodetruo kaj predado fare de enkondukitaj mungotoj kaj ratoj.

 Referencoj 

Eksteraj ligiloj

Kategorio:Kaprimulgoformaj
Kategorio:Birdoj de Karibio